ישיבת מליאה, כנסת 20, פרוטוקול מספר 44, 2015-08-31 00:00

יצחק וקנין: צהריים טובים.

יצחק וקנין: אני מתכבד לפתוח את ישיבת הכנסת.

יצחק וקנין: היום יום שני, ט"ז באלול התשע"ה, 31 באוגוסט 2015.

יצחק וקנין: הודעה לסגן מזכירת הכנסת.

נאזם בדר: תודה, אדוני.

נאזם בדר: ברשות יושב-ראש הישיבה, הנני מתכבד להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק התקציב לשנים 2015 ו-2016, התשע"ה–2015; הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה–2015; הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה–2015; הצעת חוק להפחתת הגירעון והגבלת ההוצאה התקציבית (תיקון מס' 15) (שיעור הגירעון בשנות התקציב 2015 ואילך וסכום ההוצאה הממשלתית בשנות התקציב 2015 ו-2016), התשע"ה–2015; הצעת חוק המאבק בטרור, התשע"ה–2015; הצעת חוק להסדר התדיינויות בסכסוכי משפחה (הוראת שעה) (תיקון מס' 2) (דחיית תחילה), התשע"ה–2015; הצעת חוק להעמקת גביית המסים והגברת האכיפה (אמצעים לאכיפת תשלום מסים ולהרתעה מפני הלבנת הון) (תיקוני חקיקה), התשע"ה–2015.

נאזם בדר: דוח ביקורת של מבקר המדינה בנושא: סוגיות בנוגע לתקציב מערכת הביטחון ומשרתי הקבע בישראל.

נאזם בדר: כמו כן הונחו ההסכמים האלה: הסכם בדבר הפקה משותפת של סרטי קולנוע בין מדינת ישראל לבין ממלכת ספרד; הסכם בדבר הפקה משותפת של סרטי קולנוע בין ממשלת מדינת ישראל לבין ממשלת הרפובליקה של אוסטריה; הסכם בדבר הפקה משותפת של סרטי קולנוע בין מדינת ישראל לבין ממשלת יוון; הסכם בדבר הפקה משותפת של סרטי קולנוע בין מדינת ישראל ובין ממשלת הרפובליקה הארגנטינאית; הסכם בדבר שיתוף פעולה בתחום התרבות בין ממשלת מדינת ישראל לבין ממשלת מונטנגרו; הסכם בדבר הפקה משותפת של סרטי קולנוע בין ממשלת מדינת ישראל לבין ממשלת הרפובליקה האיטלקית; הסכם בדבר הפקה משותפת של סרטי קולנוע בין ממשלת מדינת ישראל לבין ממשלת הרפובליקה של האיחוד של מיאנמר; הסכם בין ממשלת מדינת ישראל לבין ממשלת אוסטרליה בדבר סידור אשרת עבודה וחופשה; הסכם אשרות בין ממשלת מדינת ישראל לבין ממשלת המדינה העצמאית של פפואה ניו-גיני; הסכם מסגרת בין סוכנות החלל הישראלית למינהל הלאומי לאווירונאוטיקה וחלל של ארצות-הברית של אמריקה בדבר שיתוף פעולה באווירונאוטיקה ובחקר ובשימוש במרחב האווירי ובחלל החיצון למטרות שלום.

נאזם בדר: תודה, אדוני.

יצחק וקנין: תודה לסגן מזכירת הכנסת.

יצחק וקנין: רבותי, מחר אמורה להיפתח שנת הלימודים, ואני מבקש לנצל את הבמה המכובדת הזאת כדי לפנות אל שר החינוך מחד גיסא ואל יושב-ראש ארגון המורים מאידך גיסא להתעשת ולהכריז לאלתר כי שנת הלימודים תיפתח מחר כסדרה.

יצחק וקנין: אנחנו ככנסת מצווים לשמור על כבודו של המחנך בישראל, וממילא גם על תנאי עבודתו, שיהיו הולמים.

יצחק וקנין: ובכל זאת, מה שלא יהיה, לא ראוי לתפוס – סליחה על הביטוי – את ציבור התלמידים, כמו גם את ציבור ההורים, כבני-ערובה, על אחת כמה וכמה לא בשעת בין-הערביים.

יצחק וקנין: כמי שמוקיר את מערכת ההוראה ומכבד את מאבקו של רן ארז, המסור למורים ולמורות בישראל, אני מבקש ממנו למנוע את השביתה מחר ויהי מה.

יצחק וקנין: במקביל, הכנסת פונה אל שר החינוך נפתלי בנט, שהוכיח בזמן הקצר מאז שנכנס לתפקידו כי הוא כנראה האיש הנכון במקום הנכון, להשתמש ביכולותיו ולדאוג שלא תהיינה תקלות מחר, ועל אחת כמה וכמה שלא יושבתו הלימודים.

יצחק וקנין: אמרו חז"ל שכל ההתחלות קשות, אבל הם לא התכוונו להשבתה, אלא להתחלה.

יצחק וקנין: אם תרשו לי, במאמר מוסגר – ההערה באה מקירות לבי – אם הבנתי נכון, אחת הטענות של הסתדרות המורים היא אי-תגמול הולם למורים העובדים בשבתות.

יצחק וקנין: אשמח לשמוע במה מדובר, אילו מורים אמורים לעבוד בשבת והאם על עבודה בשבת הם אמורים לקבל תשלום כפול.

יצחק וקנין: אולי התשלום הכפול יגרום למורים לעבוד בשבת, אף שמלכתחילה הם לא היו חפצים לחלל שבת.

יצחק וקנין: אני מתפלל ומקווה שלא מדובר בחילול שבת, ואשמח אם הכנסת תקבל פרטים מדויקים בנושא זה.

יצחק וקנין: באותה הזדמנות אני מבקש לחזק את ידי התלמידים שבחזית.

יצחק וקנין: אני הרי בא מיישוב שיושב על הגבול, ואני בעצמי בילדותי שילבתי בין לימודים בכיתה ללימודים במקלט.

יצחק וקנין: כעת, לצערנו, אנחנו שומעים על חששם של ילדים הלומדים ב"שקמה" ו"חופים", בשטח המועצה האזורית חוף-אשקלון, ששוקלים להשבית את הלימודים מחר בשל מחסור במיגוניות להסעות, כך פורסם.

יצחק וקנין: גם עניין זה עומד לפתחו של ידידנו שר החינוך, מר נפתלי בנט, ואנו בטוחים שעוד היום יימצא הפתרון לבעייתם של כ-1,300 תלמידים יקרים אלו.

יצחק וקנין: תודה רבה, רבותי, לכולם.

יצחק וקנין: תם סדר-היום.

יצחק וקנין: הישיבה הבאה תתקיים ביום רביעי, י"ח באלול התשע"ה, 2 בספטמבר 2015, בשעה 12:00.

יצחק וקנין: ישיבה זו נעולה.